PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra Propunerii legislative privind modificarea art. 40 din Legea nr. 41/ 1994 privind organizarea şi funcţionarea Societăţii Române de Radiodifuziune şi Societăţii Române de Televiziune


În conformitate cu prevederile art.95. din regulamentul Camerei Deputaţilor, republicat, Propunerea legislativă pentru modificarea art. 40 din Legea nr.41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune a fost transmisă Comisiei cu adresa nr. Pl - x  678 din 8 decembrie 2010.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci şi Comisiei juridice, de disciplină şi imunităţi. În redactarea raportului Comisia a ţinut cont de avizul favorabil, nr. 1438 emis de Consiliul Legislativ la data de  3 decembrie 2010.

 Conform prevederilor art. 75 alin. (1) din Constituţia României, republicată şi art. 92 alin. (8) pct. 2 din Regulamentul Camerei Deputaţilor, republicat, Camera Deputaţilor este prima Cameră sesizată. 

Propunerea legislativă a fost dezbătută în şedinţa Comisiei din data de 15 decembrie 2010. 

Iniţiativa legislativă are ca obiect de reglementare modificarea articolului 40 din Legea nr. 41/1994 în sensul eliminării taxei pentru serviciul de televiziune, şi menţinerii taxei pentru serviciul de radiodifuziune.  
La lucrările Comisiei au fost prezenţi 13 deputaţi, din totalul de 18 membrii ai Comisiei. Din partea Societăţii Române de Televiziune a participat domnul preşedinte director general Alexandru LĂZESCU. Membrii Comisiei au analizat conţinutul propunerii legislative şi au subliniat că:  pe fond, acest subiect a constituit obiectul mai multor iniţiative legislative succesive ori amendamente ce au fost respinse cu o motivaţie temeinică. În cazul acestei propuneri legislative membrii Comisiei au semnalat cuantumul redus al taxei din România, 4 lei / lunar pe familie, faţă de taxele similare din celelalte ţări europene şi necesitatea menţinerii acesteia ca o principală sursă de venit. Cele mai sus menţionate au determinat respingerea propunerii legislative prin vot.
Raportul Comisiei a fost adoptat cu majoritatea voturilor celor prezenţi în sală în momentul votării.( 9 voturi pentru, 2 voturi împotrivă şi 1 abţinere)

În conformitate cu prevederile Constituţiei României, republicată şi ale Regulamentului Camerei Deputaţilor, republicat, Camera decizională este Senatul.


În urma dezbaterii, Comisia pentru cultură, arte, mijloace de informare în masă propune plenului respingerea Propunerii legislative pentru modificarea  art. 40 din Legea nr.41/1994 privind organizarea şi funcţionarea Societăţii Române de Radiodifuziune şi Societatea Română de Televiziune. 


Potrivit prevederilor art. 73 din Constituţia României, republicată, propunerea legislativă face parte din categoria legilor organice, ca şi legea asupra căreia se intervine cu  modificări. 

